Minuut se stilte ná Garsie-matrikulant sterf | Maroela Media
Leerders van twee Pretoriase hoërskole het voor hulle mekaar vir die Stadsbeker die stryd aangesê het, ŉ minuut stilte gehou vir Jaco Fourie (17) wat ŉ dag tevore sy lewe in ŉ motorfietsongeluk verloor het.
Maroela Media het Saterdag berig Jaco, ŉ leerder aan die Hoërskool Garsfontein in die ooste van Pretoria, is Vrydagmiddag dood toe hy ná skool in ŉ motorfietsongeluk betrokke was.
Volgens Gareth Pahl, woordvoerder van Hi-Risk Unit se mediese eenheid, het die ongeluk omstreeks 13:00 naby die aansluiting van Serenestraat en Kommetjiesingel in Garsfontein plaasgevind.
“Hy het die aansluiting van Jacquelineweg se kant af genader toe hy om die een of ander rede beheer oor sy motorfiets verloor en teen ŉ boom langs die pad gebots het,” het Pahl Saterdag aan Maroela Media gesê. Jaco is in ŉ kritieke toestand aangetref. Hy is op die toneel behandel en met ŉ ambulans na ŉ nabygeleë hospitaal gehaas.
“Daar is onverpoos in die ambulans en in die hospitaal noodhulp op hom toegepas, maar ná ŉ poging wat ŉ hele ruk geduur het, is hy in die hospitaal dood.”
Pahl het gesê daar was vermoedelik nie nog ŉ voertuig in die ongeluk betrokke nie. Meer besonderhede oor die ongeluk is nie bekend nie en dit word deur die polisie ondersoek.
Leon Bantjes, hoof van die Hoërskool Garsfontein, het aan Maroela Media gesê die skool het met groot leedwese van Jaco se dood verneem.
“Hy was sy hele hoërskoolloopbaan in Garsfontein en het goed op alle vlakke presteer – akademie én sport. Hy het voluit gelewe en was veral lief vir CrossFit. Hy was vriendelik, borrelend en het altyd geglimlag, net soos op sy skoolfoto gesien kan word,” het Bantjes gesê.
Die Hoërskool Garsfontein en die Hoërskool Menlopark het mekaar Saterdag vir die Stadsbeker in die A-afdeling vir makroskole die stryd aangesê. “Almal wat daar was, het ŉ minuut stilte vir Jaco gehou om eer te betoon. Ons wil baie dankie sê vir die Hoërskool Menlopark vir die wonderlike gebaar.” Die Garsies-span het hul harte uitgespeel en Menlopark met 66-21 geklop.
Die skool het Maandagoggend ŉ beradingsessie gehou waartydens beraders, leraars en sielkundiges die matrikulante, ouers en Jaco se vriende bygestaan het. “Ons wil ook vir hulle baie dankie sê vir wat hulle gedoen het. Beraders is steeds beskikbaar vir enigiemand wat hulp verlang,” het Bantjes bygevoeg. Drie matrikulante het tydens die sessie huldeblyke aan hul vriend opgedra as eerbetoning.
Jaco se begrafnis vind op Vrydag 2 Junie om 10:30 in die Lux Mundi-kerk plaas.
Kapt. Colette Weilbach, woordvoerder van die polisie, het die ongeluk aan Maroela Media bevestig. Die Garsfontein-polisie doen ŉ geregtelike doodsondersoek.
My innige simpatie aan sy ouers en familie en vriende. So hartseer
Ai my hart is seer vir sy familie. Sterkte en mag die Here julle krag gee en troos in hierdie hartseer tyd.
Jammer is al woord wat ek het.
So hartseer. My oudste kind is 17. Jy doen alles om die leerlinglisensie en bestuurderslisensie te kry. En dan plaas jy hulle op die pad. Elke oomblik is bloot genade.
Ai dit is so hartseer. Sterkte aan die ouers familie en vriende. Dit is n ramp.